**Алибег Фатахован поэзияда В. Маяковскийдин тежрибаяр.**

А. Фатаховаз вири урус культуради ва литературади эсер авунихъ галаз, абурун тайин тир векилдин патайни тайин, гегьенш дерин ва гьак1 мана-метлебдин, гьак1 формадин рекьяйни еке эсер ийизва. Ида гьак1ни халкьарин дуствал мягькемаруниз шадвал ийизва.

В. Белинскийди сада садаз ийизвай таъсир ракъини чилик кутазвай чимивилихъ гекъигзава. Урус литературадин таъсирдикди А. Фатахован вири милли кьет1енвилер ачух хьана, абур винел акьалтна, абуру цуьк акъудна.

«Маяковский тахьанайт1а, закай шаирни жедачир»,- лугьуз, хиве кьазва Алибег Фатахова. Лезги литературада В. Маяковскийдин адетар кьиле тухуз алакьунин мумкмнвал Алибег Фатаховахъ авай. Иниз килигна, ада Владимир Маяковскийдин таъсир винел паталай ваъ, лап дериндай кьабулна. Маяковскийдин гьакъиндай М. Калинина лагьана: «В Маяковскийди революциядин къуллугъда вичин шииррин неинки мана-метлеб, гьак1 формани эцигнава.»

И къимет В. Маяковскийди маса шаирриз авур ва ийизвай эсеррин кьет1енвилеривни кьазва. А. Фатаховаз ада авур таъсир гьак1 мана-метлебдин, гьак1ни шиирдин формадин рекьяйни хьана.